Hlina, Alojz, poslanec NR SR (2015-02-13):
Vážený pán predsedajúci, vážený pán minister, vážené kolegyne, kolegovia, bol na mňa vyvíjaný tlak, aby som bol stručný, pokúsim sa. Toto je tá správa, tá správa bola logicky dôverná. Ja ináč sa čudujem ľuďom, ktorí sa čudujú, že prečo bola dôverná. Ja hovorím, to je úplne logické, že bola dôverná. Lebo táto správa vyžaduje to, aby ste ju predkladali ľuďom s miernou mentálnou retardáciou. To je celé. Preto bola dôverná. Tým, že sa to odhalilo, tak bol pokyn, ktorý tu neni priložený, že pustite popritom nejaké iné bubliny, lebo toto je vážny, vážny prúser. Prosím vás pekne, ešte ľuďom poviem. Našim ľuďom tam niekde v Michalovciach, v Hriňovej, v Krtíši, kde si ešte spomeniem, Žilina, Považská, 740-tisíc euro. To je koľko? 22 miliónov? Tam je, ja som si to tak, zbežne povedané, takých 20, 22 popísaných A štvoriek. Vážení ľudia, vy ste zaplatili za každú stranu milión korún, zjednodušene. Pozdravujem do Hriňovej, pozdravujem do Krtíša, do Spišskej. A tu bola taká skupina, ktorá hovorila alebo mala taký text, že analýza dokázala, teraz by som mal povedať to škaredé slovo, hej, že taký text je dobrý, že toto stálo 22 mil. korún a nebojte nič, Hriňovčania, Spišskonovovešťania, už ďalších. Čiže už máte 100 mil., 3 mil. eur je niekde na úrovni 10 mil. korún našich, kde ideme analyzovať, že jak sme teraz, a teraz vám sa pokúsim povedať, že kam sme sa to dopracovali. Lebo vychádzame z absolútne zlej, zlého základu. A ja nechcem dopadnúť jak „Slnko, seno a pár facek“, že proste v tých filmoch, že sa tu na niečo hráme. Ja sa nechcem hanbiť. Poviem to tak. Niektorí poznajú, niektorí nepoznajú bratislavské reálie. Pre tých, ktorí nepoznajú bratislavské reálie, vám sa skúsim takto nejako. Dobre. Predstavte si. Tu je 15-hektárový pozemok Rázsoch (rečník zobral do pravej ruky papier, ukazujúc ho plénu), to je 15 hektárov, je tam skelet nemocnice. Tu je 9-hektárový pozemok nemocnice Michala (rečník zobral do ľavej ruky papier, ukazujúc ho plénu). Viete, aká je vzdialenosť medzi nimi? Jeden a pol kilometra. To je pre tých, ktorý nepoznáte reálie. Si predstavte, že máte jeden areál 15-hektárový, druhý areál 9-hektárový a vzdialenosť medzi nimi je 1,5 kilometra. Čo ide robiť naša vláda? Naša vláda ide zbúrať funkčnú nemocnicu nato, aby na tom mieste postavila novú nemocnicu a vedľa neho bude mať stále skelet nefunkčnej nemocnice. To znamená, že keď sa bude diať to veľké otváranie, keď budú hrať fanfáry, tak keď príde niekto, kto má štipku sedliackeho rozumu, tak povie: No a prečo vy ste nezbúrali skelet? A vtedy možno niekomu dôjde, že 100 mil. za analýzy šlo a prečo to nikoho nenapadlo? Lebo to je úplne najlogickejšia otázka sedliackeho rozumu, prečo vy ste nezbúrali ten skelet a nepostavili ste tú nemocnicu tam? Prečo ste zbúrali funkčnú nemocnicu a na nej ste postavili novú nemocnicu? Prosím vás, celá analýza hovorí, že 250 mil. má stáť tá nová nemocnica na mieste existujúcej nemocnice, ale nie sú tam zahrnuté búracie náklady. Celý ten areál sa ide zbúrať tak isto, ako by sa musel zbúrať areál na Rázsochách. Náklady na zbúranie areálu Rázsoch a búranie areálu svätého Michala, si ja dovolím tvrdiť, že je rovnaký, možno ešte lacnejšie vyjde zbúranie Rázsoch, lebo na Rázsochách máte iba stavebný materiál. Uskladnenie stavebného materiálu je rádovo lacnejšie ako uskladnenie komunálneho odpadu, lebo keď budete búrať Michala, tak tam máte veľa komunálneho odpadu. Ale dovoľte mi uviesť jednu mimoriadne dôležitú vec. Ten skelet na Rázsochách neadaptujete. Ale exitujúcu nemocnicu Michala adaptujete. Tie budovy sú adaptovateľné na senior haus, pán minister. (Reakcia ministra.) Koľko? Koľko ľudí, je problém s umiestnením starých ľudí, máme problém. Celého Michala adaptujete teraz na jeden úchvatný, fantastický senior haus. Fantastický. To nehovorím, že by z toho bol aj detenčný ústav, čo napríklad Slovensko nemá. Ale kdeže by Bratislaváci mali a pod oknami J&T, že by niekto mal detenčný ústav, čiže to pošleme do Michaloviec, to je samozrejmé. Ale čo tým chcem povedať. Zbúrate areál, ktorý sa dá adaptovať, postavíte na ňom novú nemocnicu a necháte si skelet, ktorý sa nedá adaptovať, iba odviezť. Povedzte mi, veď to musí ten Fero z Hornej Dolnej povedať: A to ste už všetci rozum potratili?! Ako rozumiete? Pán minister, z princípu, principiálne už ja v druhej časti veľmi krátko budem hovoriť o samotnom projekte, ale tá základná premisa je zlá. Prečo chcete búrať adaptovateľný areál a stavať na ňom nový, keď vedľa máte neadaptovateľný skelet, ktorý tiež musíte zbúrať? Lebo vy keď postavíte novú nemocnicu, ten skelet vám zostane, ten skelet bude treba zbúrať tak či tak. Však tam zahynulo dieťa minule. To máme, my máme inač, mimochodom, najdrahšie výcvikové centrum na svete. Tam Kaliňák, to kvôli čomu nechcete búrať, že Kaliňák tam učí strieľať svojich chlapcov alebo kvôli čomu? Viete, že to je, z principiálnej logiky tomu nemôže normálny človek pochopiť. Ale hovorím, to je takto 1,5 kilometra od seba, čiže keď príde niekto normálny, niekto trošku normálny, keď si zavoláte nejakú návštevu z Čiech alebo skade a povedia: A čo ste, Slováci, ste snáď neni blbí? Veď tu majú jednu, a toto urobiť. Z princípu, pán minister, tá základná východisková pozícia je zlá. A, áno, za určitých okolností by sa to dalo nazvať ako poškodzovanie majetku štátu, lebo tým, že vy postavíte novú nemocnicu 1,5 kilometra od skeletu inej nemocnice, tak vlastne ten pozemok znehodnotíte tak, že tam už v živote nemôže byť nemocnica, nikdy tam už nemôže byť nemocnica. To znamená, už to je len pozemok so záťažou. To znamená, áno, možno je to pripravené ako nejaký scenár, že to potom sa odpredá ako pozemok so záťažou, hej, a 15-hektárový, rozumiete, ten pozemok je ešte väčší, Rázsochy sú väčšie jak svätý Michal, Rázsochy majú 15, Michal má 9 hektárov. Rázsochy, to bolo v tých štúdiách. Rázsochy sú úplne fantasticky lokalizované, fantastický lokalizované to mesto, je tam príroda, to, čo tu spomínal kolega Kuffa, áno, aj to je dôvod, nemôžte nemocnicu postaviť pri železničnej stanici, nemôžte. Ona je lokalizovaná fantasticky dopravne, Rázsochy sú dopravne rádovo lepšie. K Michalovi sa dostanete cez jednu križovatku. To je aké riziko, hej, to má byť spádovanie cez jednu, jediná križovatka je tam. Tá keď vám rupne, tak ako tam doveziete tých ľudí? Cez čo? Cez Partizánsku lúku alebo ako? Kdežto Rázsochy, s tým sa rátalo, prístupnosť, dopravná prístupnosť Rázsoch je rádovo lepšia. Kto vyhodnocoval, o čo tu ide v tejto veci? Princíp. To už nehovorím o tom, dobre, uzavrime túto tému, dávam to na zváženie, vážení. Keď budete hrať fanfáry, budete tam hrať kapela, tak vám tam príde Jano z Lendaku, ja pošlem môjho baču z Lendaku, dobre, pošlem ho tam a on vám povie, Jano vám povie: Ale čo ste vy tu rozum potratili?! Zbúrali ste jeden areál a tam máte. To vám povie, lebo to každý normálny, rozumný, sedliacky uvažujúci človek povie: Však čo ste rozum potratili? A teraz kratučko mi len dovoľte povedať k tomu... (Prerušenie vystúpenia predsedajúcim.)